Wayi kǎd dzə́mē Ábōg Bibə̌m mə̄lú zamgbál, ábōg ó ngakwé yǎ bīdí ai məwúm yā məfúb móe. 14Məfon mə́ ábóg móē mə́ tɔbɔgɔ̌ fə fǔfulu ai nyɔ mɔ́n, ai ngɔn dzóe, ai etúgā dzóe tɔ édzí fám, tɔ édzí mīníngá, ai mǎn Lévit ai ǹnə́ŋ, ai mǎn nyūí ai ǹkús yā mínā bɔ́ mī tɔ̄á dzāl dá. 15Məlú zamgbál o bɔɔ dulǔ ngogolán nə́ ó kə dzə́mələ Ǹtondôbə Zambá woe á é dzāl yā Ńtondôbə a ngátɔ́b ású díé nyémēn amú Ǹtondôbə Zambá woe énye a yi wa və́ ńtōtōmaamaa á mə̄fúb móe ai á bīsíé bíē bísə̄ nə́ a dzála wa ai məfon á túd! 16Biyɔŋ bílɛ́, á ḿbú ósə, bəyóm fám bə́sə̄ yā ńnam bâyi tə́bə̄ Ńtondôbə Zambá woe á mís, é vóm nyémēn á ngātɔ́b, ábōg bə́ḿbāŋálā bə́ nə́ təge ai osə́sáŋ, ábōg Bəsɔ́ndɔ ai ábōg Bibə̌m. Tə hḿ mod a zu ai miǹsɔ́ mí mɔ́. 17Mod ósə a zaag ai efái á mɔ́: ábím twé onɔ̌n, ńdɔ dumbá ai ábím áfə Ǹtondôbə Zambá woe ǎ yi və́ mod ósə maa. 18O tə́lege bətsíg bə́ ńtól ai bəsaŋ bə́kálara á dzāl ásə̄ yā ńnam Ǹtondôbə Zambá woe ǎ yi wa və́, ású bibəgá bíē bísə, ḿbɔ̄ bâyi tsíg mə̄dzó yā áyɔŋ, míńtól mí nə́ sósōó. 19Tə watsíg ńtól ó nə́ ńkɔ̄d, tə wafyal bod á məsú, tə nɔ̌ŋ ébɔdi zɛl, amú ébɔdi zɛl yávə̄ mim̀fəfə́g ndím á mís é ndámagǎn fə adzó bə̄sósōó bə́ bod. 20O dzə́ŋə hə ńtól ó nə́ sósōó ású yə̄ nâ ó nyiŋ, ó nɔ̌ŋ fə ngab elíg á ńnam Ǹtondôbə Zambá woe a və́ wa. 21Tə wavəgələ bəm élē ziŋ á sí tɔ éfé, tɔ éfé, nâ walugu dzɔ́, á mgbág alatâr yǎ wāyi lóŋ Ńtondôbə Zambá woe. 22Təge bə̌m tɔ akɔ́g ziŋ á sí nâ walugu dɔ́, ákyāí Ńtondôbə Zambá woe a víni ǹnə́m.